Dís wanneer kleuters, res van leerders terugkeer skool toeAngie Motshekga. Foto: Jacques Naude/ANA Angie Motshekga, die minister van basiese onderwys, het in Vrydag se Staatskoerant datums bekend gemaak vir wanneer die res van alle leerders sal kan terugkeer skool toe. Daar is ook eindelik ’n datum bevestig oor wanneer sentrums vir vroeë kinderontwikkeling mag oopmaak. Volgens Motshekga mag sentrums vir vroeë kinderontwikkeling op 6 Julie heropen. Dié sentrums sluit in kleuterskole, crèches en dagsorgsentrums. Leerders in gr. R, 3, 6, 10 en gr. 11 sal ook op 6 Julie kan terugkeer skool toe. Dít geld ook vir leerders in gr. R, 1, 2, 3 en gr. 6 van skole vir verstandelik erg gestremde leerders. Leerders in gr. 4, 5, 8 en gr. 9 asook leerders in gr. 4 en gr. 5 van skole vir verstandelik erg gestremde leerders sal op 3 Augustus kan terugkeer skool toe. Datums vir gr. 1 en gr. 2 is egter nog nie bekend gemaak nie. Volgens Motshekga bly alle bedrywighede soos sport of koor opgeskort te midde van die Covid-19-pandemie. (Argieffoto: Leonie Bezuidenhout) Ouers wat verkies om liefs nie hul kind terug te stuur skool toe nie uit vrees dat die kind aan Covid-19 blootgestel gaan word, moet by die hoof van die departement aansoek doen, het die minister gesê. Die onus sal egter dan op die ouer lê om die kind tuis te onderrig. Motshekga het gesê die Mei/Junie 2020-eksamen vir kandidate wat geregistreer is vir die Nasionale Senior Sertifikaat sal na verwagting in November en Desember vanjaar afgelê word. Maroela Media het vroeër berig gr. 7- en gr. 12-leerders landwyd is veronderstel om Maandag weer terug op die skoolbanke te wees. Die Noord-Kaap het egter reeds aangedui dat leerders in dié provinsie eers ŉ week later gaan aanmeld. Altesaam agt onderwysvakbonde en organisasies wat skoolbeheerliggame verteenwoordig, het intussen gesê skole is allermins gereed om te heropen. Die organisasies het Donderdag vergader om skole se gereedheid om Maandag te heropen, te bespreek. Hulle het eenparig tot die slotsom gekom dat skole nié te midde van die Covid-19-pandemie gereed is om te heropen nie.